דליה למקוס בת 26 מתקוע, היא ההרוגה בפיגוע הדקירה הערב (שני) בגוש עציון. הלווייתה תיערך מחר בשעה 10:00 בתקוע.
למקוס היתה הבת הבכורה מבין שישה אחים ואחיות למשפחת עולים מדרום אפריקה. היא למדה ריפוי בעיסוק ועסקה במקצוע בקרית גת. חברים מההתנחלות סיפרו כי נהגה לעלות על טרמפים, בשל הקושי להגיע מדי יום למקום העבודה בתחבורה ציבורית.החברים הוסיפו כי כמו הוריה, היא התנדבה במקומות רבים, בין היתר בסניף "יד שרה" בתקוע. הלווייתה תיערך מחר ב– 10:00 בתקוע.
בשנת 2006 נפצעה למקוס קל בפיגוע בטרמפיאדה בגוש עציון. במהלך האירוע רדף המחבל אחרי למקוס עם סכין, אך היא הצליחה להימלט. אדם נוסף ששהה במקום נפגע גם הוא באירוע. נהג שעבר במקום ירה במחבל ופצע אותו.
לפנות ערב תקף מחבל את הממתינים בטרמפיאדה בכניסה ליישוב אלון שבות בגוש עציון. תחילה ניסה לדרוס את למקוס ולאחר מכן דקר אותה בסכין ופצע שני בני אדם נוספים באורח קל-בינוני. המאבטח בשער הכניסה לאלון שבות ירה בדוקר ופגע בו.
האירוע התרחש שעות ספורות אחרי פיגוע דקירה בתל אביב, בו נפצע חייל באורח אנוש. ראש הממשלה נתניהו יכנס בשמונה וחצי הערכת מצב ביטחונית בעקבות הפיגועים בתל-אביב ובגוש עציון.